พนักงานติดเชื้อโควิดจากสนามมวย กรุงไทย ปิดศูนย์จัดการธนบัตรโคราช
กรุงไทย ปิดศูนย์บริหารและจัดการธนบัตรนครราชีมาหยุดทุกธุรกรรมทั้งการรับ-ส่งเงินสด ภายหลังมีพนักงานป่วย ติดเชื้อโควิด-19 จากสนามมวยนนทบุรีเมื่อวันที่ 21 มี.ค. ฝ่ายกลยุทธ์การตลาด ธนาคารกรุงไทย แจ้งว่า ได้รับแจ้งพนักงานของบริษัทรักษาความปลอดภัยกรุงไทยธุรกิจบริการ ที่ปฏิบัติหน้าที่คัดนับธนบัตรที่ศูนย์บริหารและจัดการธนบัตรนครราชสีมา มีอาการป่วย เมื่อวันที่ 11 มี.ค.หลังจากไปสนามมวยนนทบุรี เมื่อวันที่ 8 มี.ค. จึงได้หยุดปฏิบัติงานระหว่างวันที่ 11-13 มี.ค. และได้ไปพบแพทย์ในวันที่ 16 มี.ค. ซึ่งได้รับการยืนยันว่าติดเชื้อไวรัสโควิด-19 และได้เข้ารักษาตัวที่โรงพยาบาล ทั้งนี้ เพื่อเป็นไปตามมาตรการป้องกันการแพร่กระจายโรคติดเชื้อโควิด-19 ของกรมควบคุมโรค กระทรวงสาธารณสุข และมาตรฐานความปลอดภัยขั้นสูงสุดของธนาคาร จึงปิดศูนย์บริหารและจัดการธนบัตรนครราชสีมา และหยุดทุกธุรกรรมทั้งการรับ-ส่งเงินสด การคัดนับธนบัตร เพื่อทำความสะอาดและกำจัดเชื้อโรคตามมาตรฐานโรงพยาบาล และให้พนักงานทุกคนที่ปฏิบัติงานที่ศูนย์ดังกล่าว หยุดปฏิบัติงานเละควบคุมตัวเองที่สถานที่พักอาศัยเป็นเวลา 14 วันอย่างเคร่งครัด พร้อมเฝ้าสังเกตอาการ หากมีอาการป่วยให้พบแพทย์โดยทันทีนอกจากนี้ ธนาคารกรุงไทย ยังได้ปิดสาขาสามแยกปักธงชัย ซึ่งอยู่ใกล้กับศูนย์บริหารและจัดการธนบัตรนครราชสีมา ในวันที่ 20 มี.ค. เพื่อทำความสะอาดและกำจัดเชื้อโรค รวมทั้งให้พนักงานทุกคนที่สาขาใช้นโยบาย Social Distancing ในการให้บริการลูกค้าและทำงานร่วมกัน พร้อมย้ำธนาคารให้ความสำคัญอย่างสูงสุดต่อความปลอดภัยและสุขภาพของพนักงาน ลูกค้าและผู้มาติดต่อ โดยจะดำเนินมาตรการต่างๆ ที่เกี่ยวข้องตามแนวทางของกระทรวงสาธารณสุข เพื่อเฝ้าระวัง ควบคุมการแพร่กระจายของไวรัสอย่างเคร่งครัด โดยได้รายงานเรื่องดังกล่าวกับหน่วยงานที่เกี่ยวข้อง โดยขอยืนยันและให้ความมั่นใจในการใช้บริการกับธนาคาร และธนาคารมีแผนต่อเนื่องทางธุรกิจ เพื่อให้บริการลูกค้าอย่างต่อเนื่องสำหรับการปิดศูนย์บริหารและจัดการธนบัตรนครราชสีมาในครั้งนี้ สาขาต่างๆ สามารถใช้บริการจากศูนย์บริหารและจัดการธนบัตรอ่างทอง ศูนย์บริหารและจัดการธนบัตรขอนแก่น และศูนย์บริหารและจัดการธนบัตรอุบลราชธานี.
กรุงไทย ปิดศูนย์บริหารและจัดการธนบัตรนครราชีมา หยุดทุกธุรกรรมทั้งการรับ-ส่งเงินสด ภายหลังมีพนักงานป่วย ติดเชื้อโควิด-19 จากสนามมวยนนทบุรี
โควิด-19,ไวรัสโคโรน่า,ปิดศูนย์ธนบัตรโคราช,พนักงานแบงก์กรุงไทยติดโควิด,กรุงไทย,พนักงานคัดธนบัตรป่วยโควิด,ไฮไลต์ไวรัสโคโรน่า,ข่าวทั่วไป